Sassa staak in drie provinsiesArgieffoto (Foto: ANA) Werknemers by drie Sassa-kantore in Mpumalanga, Gauteng en die Noord-Kaap staak weens sistemiese kwessies wat nie aangeroer is nie. “Dit vererger dienslewering selfs nog verder vir kwesbare Suid-Afrikaners, selfs al moet Sassa-begunstigdes reeds deurlopend bekommerd wees of hulle betyds betaling gaan kry en onmenslike omstandighede deurmaak wanneer hulle ŉ Sassa-kantoor vir bystand besoek,” sê Bridget Masango, die DA se skaduminister oor maatskaplike ontwikkeling. Uit inligting wat die DA ontvang het, blyk dit dat personeel by die Sassa-streekskantoor in Nelspruit breekpunt bereik het met ŉ senior bestuurder en staak al byna ŉ maand lank. “Klagtes aan die uitvoerende hoof in dié verband is nie ondersoek nie. Daar is ook bewerings dat die betrokke senior bestuurder, in die departement van menslikekapitaalbestuur, moontlik die lewens van personeel en Sassa-begunstigdes in gevaar stel deur ŉ vuurwapen op die perseel te bring.” Die Sassa-kantoor in die Noord-Kaap loop skynbaar deur onder ontstoke beamptes wat die perseel met ontlasting en vullis gevandaliseer het. Nou staak die personeel by Sassa se kantoor in Soshanguve ook. “Dit is hoog tyd dat die minister van maatskaplike ontwikkeling, Lindiwe Zulu, beheer neem van haar departement en van Sassa en vir eens en vir altyd die sistemiese chaos oplos. Anders sal sy waarskynlik nie die volgende kabinetskommeling oorleef nie. Dit is absoluut tragies dat ŉ departement, wat deur deernis gekenmerk moet word, deurlopend sy gevoelloosheid bewys.”